Danmark sender årligt cirka 212 mio. kroner ned til EUs atomprogram, Euratom, der med et budget på 11 mia. kroner arbejder med sikkerhed ved atomkraft, med dekommissionering og med udvikling af nye teknologi, blandt andet Iter-reaktoren.

Nu er hele folketinget – efter forslag fra Enhedslisten – blevet enige om, at dét skal laves om:

Man vil sende regeringen i byen for at få drejet Euratoms aktiviteter inden for fissionsenergi væk fra forskning i ny atomkraft-teknologi og i stedet koncentrere dem om fremme af sikkerhed på de eksisterende atomkraftværker i Europa samt om sikker nedlæggelse af gamle og nedslidte atomkraftværker.

Også forskning, der kan fremme danske interesser og gavne civile formål – eksempelvis inden for sundhed – bør fortsat prioriteres.

Samtidig ønsker politikerne, at der skal bruges færre penge på Euratom-programmet i det hele taget, hvilket også vil afspejle sig i et lavere bidrag var dansk side.

Det fremgår en beretning, som torsdag blev vedtaget af alle partierne i Folketinget.

Enhedslistens energiordfører Søren Egge Rasmussen, der står bag beslutningforslaget, er glad for den brede enighed:

»Allerede i 1985 besluttede vi i Danmark, at A-kraft ikke skal indgå i vores offentlige energiforsyning, derfor virker det ekstra tåbeligt, at Danmark bruger over 200 mio. kr. årligt på at støtte A-kraft via EU,« siger han.

Søren Egge Rasmussen håber, at den danske beslutning vil kunne inspirere andre lande til at tage fornyet stilling til Euratom-programmet og dets fremtid.

Udvalget opfordrer ligeledes regeringen til at arbejde for, at Euratoms forskningsbudget på sigt bliver integreret på lige fod med andre energiteknologier i EU’s rammeprogram for forskning og innovation.

Af beretningen fremgår det i øvrigt, at EU ikke ensidigt kan opsige aftalen med forskningsinstitutionen Iter.